Biblia Mli Saji Abɔɔ Fɛfɛo Ko - Yehowa Odasefoi a-Wɛb Saiti\nKWƐMƆ shikpɔŋ ni yɔɔ biɛ lɛ! Kwɛ bɔ ni nɔ fɛɛ nɔ yɔɔ fɛo ha! Kwɛmɔ jwɛi lɛ kɛ tsei lɛ, fɔfɔii kɛ kooloi lɛ fɛɛ. Ani obaanyɛ otsɔɔ nɔ ni ji shwuɔi kɛ jatai lɛ?\nTe fee tɛŋŋ ni nɛkɛ abɔɔ fɛfɛo nɛɛ ba? Ha wɔkwɛ bɔ ni Nyɔŋmɔ saa shikpɔŋ lɛ eha wɔ.\nKlɛŋklɛŋ lɛ, Nyɔŋmɔ ha jwɛi kwɛ̃ yɛ shikpɔŋ lɛ fɛɛ nɔ. Ni efee kwɛ̃ɛ nii bibii kɛ jwɛi srɔtoi kɛ tsei. Nibii ni kwɛ̃ɔ nɛɛ yeɔ ebuaa ni ehaa shikpɔŋ lɛ nɔ feɔ fɛo. Shi efeɔ babaoo fe nakai. Amɛteŋ babaoo haa wɔ niyenii ni ŋɔɔ jogbaŋŋ hu.\nYɛ sɛɛ mli lɛ, Nyɔŋmɔ fee looi koni amɛsere yɛ nui lɛ amli kɛ loofɔji hu ni amɛfiliki yɛ ŋwɛi. Efee gbeei kɛ alɔntei kɛ okpɔŋɔi; kooloi wuji kɛ kooloi bibii. Mɛɛ kooloi nɛkɛ bɛŋkɛ nyɛ shia lɛ? Ani esaaa akɛ wɔnáa miishɛɛ akɛ Nyɔŋmɔ fee nibii nɛɛ fɛɛ kɛha wɔ?\nYɛ naagbee lɛ, Nyɔŋmɔ je gbɛ esaa shikpɔŋ lɛ he ko fɛfɛo. Etsɛ nɛkɛ he nɛɛ akɛ Eden abɔɔ. Eyeɔ emuu. Nɔ fɛɛ nɔ yɛ fɛo yɛ mli. Ni Nyɔŋmɔ miisumɔ ni shikpɔŋ lɛ fɛɛ nɔ atsɔ tamɔ abɔɔ fɛfɛo ní efee nɛɛ.\nShi kwɛmɔ abɔɔ nɛɛ he mfoniri lɛ ekoŋŋ. Ani ole nɔ ni Nyɔŋmɔ na akɛ ebɛ mli? Ha wɔkwɛ.\n1 Mose 1:11-25; 2:8, 9.\nMɛɛ gbɛ nɔ Nyɔŋmɔ tsɔ esaa shikpɔŋ lɛ koni efee wɔshia?\nTsɔɔmɔ bɔ ni kooloi srɔtoi babaoo ni Nyɔŋmɔ fee lɛ yɔɔ ha lɛ mli. (Kwɛmɔ mfoniri lɛ.)\nMɛni hewɔ Eden abɔɔ lɛ yɔɔ fɛo waa lɛ?\nMɛni Nyɔŋmɔ taoɔ ni shikpɔŋ muu lɛ fɛɛ atsɔ?\nKanemɔ 1 Mose 1:11-25.\nMɛni Nyɔŋmɔ bɔ yɛ adebɔɔ gbi ni ji etɛ lɛ nɔ? (1 Mose 1:12)\nMɛni ba yɛ adebɔɔ gbi ni ji ejwɛ lɛ nɔ? (1 Mose 1:16)\nMɛɛ kooloi srɔtoi nɛkɛ Nyɔŋmɔ fee yɛ gbii ni ji enumɔ kɛ ekpaa lɛ nɔ? (1 Mose 1:20, 21, 25)\nKanemɔ 1 Mose 2:8, 9.\nMɛɛ tsei krɛdɛɛi enyɔ Nyɔŋmɔ tɛo yɛ abɔɔ lɛ mli, ni mɛni amɛdamɔ shi kɛha?